b'\n_START_ARTICLE_\nMoters orgazmas\n_START_SECTION_\nFiziologija\n_START_PARAGRAPH_\nMoters orgazmas prasideda nuo nepaprastai malonaus \xc5\xa1ilumos arba kutenimo poj\xc5\xab\xc4\x8dio varput\xc4\x97je, po to \xc5\xa1ilumos bangos apima tarpukoj\xc4\xaf, gakt\xc4\x85, vis\xc4\x85 apatin\xc4\x99 pilvo dal\xc4\xaf. Po 2-3 sekund\xc5\xbei\xc5\xb3 prasideda ritmingi gimdos, mak\xc5\xa1ties apatinio tre\xc4\x8ddalio ir i\xc5\xa1ang\xc4\x97s rauko raumen\xc5\xb3 susitraukimai, kuri\xc5\xb3 intervalas \xe2\x80\x93 apie 0,8 sekund\xc4\x97s. Jeigu orgazmas nestiprus, susitraukim\xc5\xb3 gali b\xc5\xabti 3-5, stipraus orgazmo metu susitraukim\xc5\xb3 gali b\xc5\xabti ir 10-15. Pirmieji penki susitraukimai b\xc5\xabna stipriausi, teikia did\xc5\xbeiausi\xc4\x85 palaim\xc4\x85 ir malonum\xc4\x85, o v\xc4\x97lesni susitraukimai b\xc5\xabna ma\xc5\xbeiau intensyv\xc5\xabs, laiko tarpai tarp j\xc5\xb3 ilg\xc4\x97ja._NEWLINE_Kai kurios moterys vienos sueities metu gali patirti nuo keli\xc5\xb3 iki keliolikos orgazm\xc5\xb3 \xe2\x80\x93 tai yra multiorgazmas. Kartais orgazmai seka vienas paskui kit\xc4\x85 beveik be pertrauk\xc5\xb3 \xe2\x80\x93 tai orgazmin\xc4\x97 b\xc5\xabsena, kuriai b\xc5\xabdingas itin stiprus lytinis susijaudinimas. Kartais po vieno orgazmo susijaudinimas nusl\xc5\xabgsta iki plato faz\xc4\x97s (\xc5\xber. kopuliacinis ciklas), ta\xc4\x8diau jei sueitis t\xc4\x99siama, moteris po keli\xc5\xb3 ar keliolikos sekund\xc5\xbei\xc5\xb3 patiria ir daugiau orgazm\xc5\xb3. Tarpai tarp tolesni\xc5\xb3 orgazm\xc5\xb3 did\xc4\x97ja, o j\xc5\xb3 intensyvumas silpsta.\n_START_SECTION_\nOrgan\xc5\xb3 pakitimai\n_START_PARAGRAPH_\nGimda i\xc5\xa1 prad\xc5\xbei\xc5\xb3 susitraukia ir atsileid\xc5\xbeia tokiu pat ritmu kaip ir mak\xc5\xa1ties sienel\xc4\x97s, ta\xc4\x8diau j\xc5\xb3 intensyvumas did\xc4\x97ja ne taip staigiai ir v\xc4\x97liau susitraukimai tampa nereguliar\xc5\xabs. Jie prasideda gimdos vir\xc5\xa1uje, v\xc4\x97liau apima j\xc4\x85 vis\xc4\x85 iki pat kaklelio. Kr\xc5\xabtys per orgazm\xc4\x85 nesikei\xc4\x8dia, ta\xc4\x8diau baigiantis orgazmui i\xc5\xa1 areoli\xc5\xb3 (rudos d\xc4\x97m\xc4\x97s aplink spenelius) labai greitai i\xc5\xa1teka kraujas, jos nusl\xc5\xabgsta, o kadangi speneliai vis dar i\xc5\xa1lieka sustand\xc4\x97j\xc4\x99, susidaro \xc4\xafsp\xc5\xabdis, kad orgazmo pabaigoje kr\xc5\xabt\xc5\xb3 speneliai staigiai padid\xc4\x97ja. Tod\xc4\x97l staigus tariamas speneli\xc5\xb3 padid\xc4\x97jimas baigiantis orgazmui yra k\xc4\x85 tik patirto orgazmo i\xc5\xa1orinis po\xc5\xbeymis. Orgazmo metu \xc4\xafsitempia rank\xc5\xb3, koj\xc5\xb3, pilvo, sprando, veido raumenys, kartais \xc4\xafsitempia ir sustingsta visas k\xc5\xabnas. Kai kurios moterys ritmi\xc5\xa1kai \xc4\xaftempdamos dubens raumenis s\xc4\x85moningai gali paspartinti orgazm\xc4\x85.\n_START_SECTION_\nGeba patirti orgazm\xc4\x85\n_START_PARAGRAPH_\nMoter\xc5\xb3 geb\xc4\x97jimas patirti orgazm\xc4\x85 labai skiriasi. Tai priklauso nuo daugelio aplinkybi\xc5\xb3: k\xc5\xabno sud\xc4\x97jimo, lytin\xc4\x97s konstitucijos, partnerio, ankstesn\xc4\x97s lytini\xc5\xb3 santyki\xc5\xb3 patirties (teigiamos ar neigiamos) ir kt. Daug lemia \xc4\xafgimtas lytinis potraukis, nors nema\xc5\xbe\xc4\x85 \xc4\xaftak\xc4\x85 turi ir lytinis aukl\xc4\x97jimas, elgsenos stereotipai, kult\xc5\xabra._NEWLINE_Kai kurios mergait\xc4\x97s gali patirti orgazm\xc4\x85 dar nepasiekusios lytin\xc4\x97s brandos. Kartais moterys besimasturbuodamos patiria orgazm\xc4\x85 lengviau ir grei\xc4\x8diau nei sueities metu, kadangi geriau \xc5\xbeino savo k\xc5\xabno jautriausias vietas, tod\xc4\x97l dirginant savo lytinius organus galima pasirinkti veiksmingiausius stimuliavimo b\xc5\xabdus \xe2\x80\x93 dirginimo greit\xc4\xaf, ritm\xc4\x85, spaudimo stiprum\xc4\x85. Vyro glamon\xc4\x97s gali b\xc5\xabti ma\xc5\xbeiau efektyvios d\xc4\x97l to, kad jis nejau\xc4\x8dia moters reakcij\xc5\xb3, ne\xc5\xbeino priimtiniausi\xc5\xb3 dirginimo b\xc5\xabd\xc5\xb3._NEWLINE_Apskritai, masturbacija yra vienas i\xc5\xa1 b\xc5\xabd\xc5\xb3 i\xc5\xa1mokti patirti orgazm\xc4\x85 besimylint su vyru. Didesn\xc4\x97 lytin\xc4\x97 patirtis iki pirmosios sueities (pvz., glamon\xc4\x97s) taip pat didina galimybes patirti orgazm\xc4\x85 \xe2\x80\x93 tai paai\xc5\xa1kinama tuo, kad moters lytin\xc4\x97s reakcijos formuojasi l\xc4\x97\xc4\x8diau nei vyro, moters seksualumas su\xc5\xbeadinamas per ilgesn\xc4\xaf laikotarp\xc4\xaf. Meil\xc4\x97s \xc5\xbeaismo trukm\xc4\x97 taip pat turi \xc4\xaftakos geb\xc4\x97jimui patirti orgazm\xc4\x85. Akivaizdu, kad darnios poros da\xc5\xbeniau ir lengviau patiria orgazm\xc4\x85 nei kitos. Be to, kult\xc5\xabrose, kur seksas suprantamas tik moters pareiga, jos orgazmas retesnis nei ten, kur seksas turi ir laisvalaikio praleidimo, malonumo prasm\xc4\x99._NEWLINE_Da\xc5\xbeniau patirian\xc4\x8dios orgazm\xc4\x85 moterys da\xc5\xbeniau ir m\xc4\x97gsta myl\xc4\x97tis, m\xc4\x97gsta ilgesnes glamones. Nema\xc5\xbe\xc4\x85 dal\xc4\xaf \xc4\xaftakos turi moters temperamentas, charakteris, pirmoji lytinio gyvenimo patirtis (teigiama patirtis s\xc4\x85lygoja da\xc5\xbenesn\xc4\xaf, stipresn\xc4\xaf orgazm\xc4\x85).'